ส่วนที่ 1

ข้อมูลสรุป (Executive Summary)

บริษัท โนเบิล ดีเวลลอปเมนท์ จำกัด (มหาชน) ปัจจุบันมีทุนชำระแล้วจำนวน 2,740,695,390
บาท บริษัทฯ จดทะเบียนก่อตั้งเมื่อวันที่ 19 กรกฎาคม 2534
มีวัตถุประสงค์หลักเพื่อประกอบธุรกิจพัฒนาอสังหาริมทรัพย์ประเภทที่อยู่อาศัย
ทั้งรูปแบบบ้านเดี่ยวและอาคารชุดพักอาศัย ทั้งเชิงราบและตึกสูง
โดยมีเป้าหมายที่จะนำเสนอและเป็นผู้นำในการสร้างนวัตกรรมที่แตกต่างในธุรกิจนี้
โครงการเริ่มแรกและประสบความสำเร็จอย่างมากคือ โครงการโนเบิล พาร์ค
และโครงการโนเบิลโฮม (บ้านเดี่ยวหลังคาโค้ง) ต่อมาบริษัทฯ
ได้พัฒนาโครงการอีกหลายโครงการทั้งบ้านเดี่ยวและคอนโดมิเนียม ได้แก่ โครงการโนเบิล นีโอ
ซิตี้ โครงการเดอะ โนเบิล รวมถึงคอนโดมีเนียมกลางเมืองได้แก่ โครงการโนเบิลเฮ้าส์ พญาไท
และโครงการโนเบิลเฮ้าส์ ร่วมฤดี และในปี 2544 บริษัทฯ
ได้ขยายธุรกิจด้วยการพัฒนาโครงการใหม่อีก 3 โครงการได้แก่ โครงการโนเบิล ทารา
เอกมัย-พระราม 9 โครงการโนเบิล วานา ปิ่นเกล้า และ โครงการโนเบิล วานา วัชรพล

เดือนมีนาคม 2544
บริษัทฯได้เสนอขายหุ้นสามัญเพิ่มทุนให้แก่ผู้ถือหุ้นเดิมเป็นครั้งแรกหลังจากจดทะเบียนในตลาดหลักทรัพย์แห่งประเทศไทย
การเสนอขายหุ้นในครั้งนี้ ผู้ถือหุ้นได้ใช้สิทธิจองซื้อเต็มจำนวนหุ้นที่ออกและเสนอขายจำนวนทั้งสิ้น
182,713,026 หุ้น ในราคาหุ้นละ 1.50 บาท คิดเป็นมูลค่ารวม 274 ล้านบาท
ทั้งนี้ผู้ถือหุ้นที่ซื้อหุ้นสามัญใหม่ 1 หุ้นจะได้รับใบสำคัญแสดงสิทธิที่จะซื้อหุ้นสามัญจำนวน 1 หน่วย
โดยไม่คิดมูลค่า ราคาการใช้สิทธิของใบสำคัญแสดงสิทธิเท่ากับ 6 บาทต่อหุ้น
ใบสำคัญแสดงสิทธิมีอายุ 5 ปี
โดยตลาดหลักทรัพย์ฯได้รับใบสำคัญแสดงสิทธิที่จะซื้อหุ้นสามัญของบริษัทฯเป็นหลักทรัพย์จดทะเบียนเมื่อวันที่
7 กันยายน 2544 และเริ่มทำการซื้อขายในตลาดหลักทรัพย์ฯ ตั้งแต่วันที่ 11 กันยายน 2544
อนึ่งหากผู้ถือใบสำคัญแสดงสิทธิใช้สิทธิซื้อหุ้นสามัญทั้งหมดจะทำให้บริษัทฯ
สามารถระดมทุนได้อีกประมาณ 1,096 ล้านบาท

จากความพร้อมด้านแหล่งเงินทุน ประกอบกับกลยุทธ์และแผนการลงทุนของบริษัทฯ ในปี 2544
บริษัทฯได้ซื้อทรัพย์สินบน 4 ทำเลเพื่อพัฒนาโครงการ โดยเริ่มทำการก่อสร้างในปี 2544 จำนวน 3
โครงการ มูลค่าโครงการรวมทั้งสิ้น 2,082 ล้านบาท ได้แก่ โครงการโนเบิล ทารา
เอกมัย-พระราม 9 เป็นโครงการบ้านเดี่ยวใจกลางกรุง เน้นออกแบบเพื่อความเป็นส่วนตัว
และโครงการโนเบิล วานา บ้านอารมณ์รีสอร์ท ที่ให้ทุกอารมณ์คือการพักผ่อน บน 2 ทำเล
ได้แก่ทำเลปิ่นเกล้า และ วัชรพล สำหรับอีก 1 โครงการบริษัทฯ
อยู่ระหว่างการวางรูปแบบโครงการโดยจะเริ่มพัฒนาในปี 2545 ในการลงทุนซื้อทรัพย์สิน
บริษัทฯจะเน้นลงทุนบนทำเลที่มีศักยภาพ
และใช้แนวคิดการออกแบบรูปแบบใหม่ซึ่งเน้นตอบสนองความต้องการของลูกค้าที่ต้องการบ้านที่แตกต่างจากแนวคิดเดิม
ๆ อนึ่งสำหรับโครงการโนเบิล ทารา เอกมัย-พระราม 9 และโครงการโนเบิลวานา ปิ่นเกล้า
จะเปิดตัวอย่างเป็นทางการในไตรมาสที่ 1 ปี 2545 และโครงการโนเบิลวานา วัชรพล
จะเปิดตัวอย่างเป็นทางการในไตรมาสที่ 2 ของปี 2545

ผลจากการลงทุนซื้อทรัพย์สินเพื่อพัฒนาโครงการโดยได้รับการตอบรับอย่างดีจากลูกค้า
และจากแผนการดำเนินงานของบริษัทฯที่มีเป้าหมายการลงทุนอย่างต่อเนื่อง ปี 2545 บริษัทฯ
มีแผนจะลงทุนซื้อทรัพย์สินเพิ่มอีก
โดยครั้งนี้นอกจากจะลงทุนซื้อทรัพย์สินเพื่อพัฒนาโครงการและขายแล้ว
บริษัทฯยังมีแผนจะลงทุนแบบระยะยาวในทรัพย์สินที่มีศักยภาพเพื่อให้ทรัพย์สินนั้นเป็นแหล่งสร้างรายได้ให้แก่บริษัทฯในระยะยาวอีกด้วย
ทั้งนี้ในปี 2545 บริษัทฯคาดว่าจะพัฒนาและเปิดโครงการอีกอย่างน้อย 3 โครงการ
เพื่อให้บริษัทฯอยู่ในฐานะเป็นบริษัทฯที่มีศักยภาพในการทำกำไรอย่างต่อเนื่องเพื่อขยายกิจการต่อไป

เพื่อประโยชน์ของผู้ถือหุ้น ที่ประชุมวิสามัญผู้ถือหุ้นครั้งที่ 1/2545 เมื่อวันที่ 14 มีนาคม 2545
ได้มีมติเป็นเอกฉันท์ให้บริษัทฯ ลดทุนของบริษัทฯ โดยการลดมูลค่าหุ้นที่ตราไว้ จากมูลค่าหุ้นละ 10
บาท เป็นมูลค่าหุ้นละ 5 บาท ทำให้ทุนชำระแล้วของบริษัทฯ ลดลงจาก 2,740,695,390 บาท
เป็น 1,370,347,695 บาท
ทั้งนี้ที่ประชุมยังมีมติให้นำทุนส่วนที่ลดลงบันทึกหักกลบกับผลขาดทุนสะสมที่แสดงไว้ในงบดุลของบริษัทฯด้วย
ปัจจุบันบริษัทฯ อยู่ระหว่างดำเนินการจดทะเบียนลดทุนตามมติที่ประชุมผู้ถือหุ้นดังกล่าว

(ผู้ลงทุนควรอ่านรายละเอียดในส่วนที่ 2 ก่อนการตัดสินใจลงทุนในหลักทรัพย์)